ToekomsVenster: Die tweede tiendeFoto: Juanita Badenhorst. Lees: Deuteronomium 14:22-23 Die eerste tiende was nie die enigste tiende wat betaal is in antieke Israel nie. Moses het ook bepaal dat daar ’n tweede jaarlikse tiende betaal moes word wat bereken is op die nege tiendes wat oorgebly het nadat die eerste tiende betaal is. Hierdie tweede tiende moes na Jerusalem geneem word en daar deur die gewer en Leviet geëet word in die teenwoordigheid van die Here. Dit sou Israel leer om die Here altyddeur te eer. Die tweede tiende het dus die nasionale godsdienstige feeste van Israel befonds. Alhoewel die eerste en die tweede tiende nie betrekking het tot die kerk se befondsing nie, is daar wel sekere beginsels wat deurgetrek kanword. Watter drie beginsels sien jy raak en hoe pas jy dit toe in jou aanbidding en gee van offergawes? Die tiendes van die Ou Testament moenie gesien word as ’n maatstaf vir die gelowige om te gee nie, maar eerder as ’n erkenning aan die Here en dat alle goeie gawes van die Here kom. Op die beste kan die tiende vir die gelowige ’n beginpunt wees om te gee, maar nie ’n einddoel op sigself nie. Here, met my offer sê ek dankie vir al die goeie gawes wat ek van U ontvang. Help my asseblief om gehoorsaam te wees aan U stem wanneer U met my praat oor my offers.